יעקב קוינט

יעקב ("ינקי") קוינט (נולד ב-1973) הוא מנהל רשות מקרקעי ישראל (רמ"י), בעבר כיהן כמנהל רשות החברות הממשלתיות, עורך דין.

ביוגרפיה

נולד ליוסף ויהודית קוינט וגדל ברחובות.

למד בישיבת ההסדר הר עציון שבאלון שבות. ב-1992 התנדב לשירות צבאי סדיר ביחידת צנחנים. לאחר שחרורו המשיך בשירות מילואים, בחטיבת הצנחנים.

למד משפטים וכלכלה לתואר ראשון בפקולטה למשפטים באוניברסיטת בר-אילן והוסמך כעורך דין. התמחה במשרד עו"ד לשם ברנדווין ושות'. 

בוגר מכללה לביטחון לאומי ובעל תואר שני במדעי המדינה באוניברסיטת חיפה ותואר שני במנהל עסקים באוניברסיטת בר-אילן.

היועץ המשפטי של רשות מקרקעי ישראל 

בשנת 2001 התחיל את עבודתו במינהל מקרקעי ישראל (הגוף שקדם לרשות מקרקעי ישראל) כסגן היועצת המשפטית. ב-2008 מונה ליועץ המשפטי לרשות, אותו מילא במשך 9 שנים. שימש כיועץ המשפטי של מועצת מקרקעי ישראל. הוביל את ריכוז ועריכת מאות החלטות מועצת מקרקעי ישראל כ"קודקס" החלטות.

ליווה את הרפורמה ברשות מקרקעי ישראל וביצוע השינוי הארגוני החל משנת 2009; ליווי הסכמי המקרקעין מורכבים בין היתר של רכבת ישראל, נמלי ישראל, רשות שדות התעופה והיה חלק משמעותי בהוצאה לפועל של תוכנית מחיר למשתכן שמציעה דיור במחיר מוזל לחסרי דיור, ואף ניסח וערך את כלל חוזי התכנית ואת מכרזיה.

ב-2016 שימש כנציג שר האוצר בוועדת סל התרופות לשנים 2006–2019. ב-2017 היה מ"מ נציג שר האוצר במועצה הארצית לתכנון ולבנייה. בשנים 2018–2019 היה חבר בוועדת אתיקה של לשכת עורכי הדין בישראל.

מנהל רשות החברות הממשלתיות 

באוקטובר 2017 נבחר על ידי שר האוצר משה כחלון לתפקיד מנהל רשות החברות הממשלתיות, היחידה במשרד האוצר הפועלת כגוף מאסדר מטעם מדינת ישראל, בחברות הממשלתיות. בתפקיד זה הוביל קוינט שורה של מהלכים משמעותיים, בהם הפרטת החברות: דואר ישראל, נמל חיפה, החברה לשירותי איכות הסביבה, מקורות פיתוח ייזום והתעשייה האווירית. קוינט אף השלים את הפרטת חברת תע"ש (התעשייה הצבאית) ומכירתה לחברת אלביט ב-1.8 מיליארד ש"ח. בנוסף הוא גיבש והוביל הצבת יעדים פיננסים לחברות הממשלתיות.

בתפקידו היה חבר בהנהלת משרד האוצר וחבר בוועדה לבדיקת מינויים בחברות הממשלתיות (ועדת גילאור) כן פירק מספר חברות ממשלתיות ובין היתר את חברת פי גלילות.

בתקופת כהונתו כמנהל הרשות הורחב הליך הנפקת איגרות החוב בחברות הממשלתיות חברת חשמל, מקורות, נתג"ז, רפא"ל, עמידר וחברת נמלי ישראל.

קוינט חיזק את מערך הביקורת הפנימית בחברות הממשלתיות.

מנהל רשות מקרקעי ישראל 

בדצמבר 2020, בהמלצה פה אחד של ועדת האיתור, מינה שר הבינוי והשיכון יעקב ליצמן את קוינט למנהל רשות מקרקעי ישראל, הגוף המנהל את קרקעות הלאום בישראל. בהנהלתו במהלך 2021-2022 הגיעה רשות מקרקעי ישראל לתוצאות שיא בהיקף שיווקי הקרקעות ובהיקף ההכנסות לקופת המדינה והוא נבחר על ידי העיתון דה מרקר למקום השלישי, ברשימת 100 המשפיעים במשק לשנת 2022.

קוינט הוביל תהליך של טרנספורמציה דיגיטלית ברמ"י. שכלל החלפת מערכות ליבה ואפשרות לביצוע פעילות מרחוק, פיתוח מערכות AI לאיתור פלישות במקרקעין בשיתוף חברת "רפאל", פיתוח מערכות AI שיחליפו את הליך השמאות לקביעת ערכי קרקע. כן עברה רמ"י בתקופה זו למכרזים מקוונים.

יעקב קוינט אב לחמישה ילדים, מתגורר ברחובות. נשוי ליפעת, נוירולוגית במחלקת ילדים ומנהלת המכון להתפתחות הילד בבית החולים קפלן.

קישורים חיצוניים
 אתר רשות מקרקעי ישראל
 אתר רשות החברות הממשלתיות

הערות שוליים

מנכ"לי מינהל מקרקעי ישראל
בוגרי ישיבת הר עציון
בוגרי אוניברסיטת בר-אילן: משפטים
עורכי דין ישראלים
דירקטורים ישראלים
מנכ"לים ישראלים
ישראלים שנולדו ב-1973